‘Rower’ sterf tydens parkpartytjieFoto: Facebook ŉ Vermeende rower in sy 30’s is Maandagaand noodlottig gewond nadat hy en medepligtiges probeer het om ŉ groep mans, wat ŉ partytjie in ŉ park in Johannesburg gehou het, te beroof. Konst. Mpho Mashakane, polisiewoordvoerder, het Woensdag aan Maroela Media gesê die groep mans was by die Observatory-park in Observatory, naby Hillbrow, toe ŉ groep van vier verdagtes hulle omstreeks 19:00 oorval het. Die verdagtes was met messe gewapen en een het glo ŉ vuurwapen gehad. “Die verdagtes het die mans gedreig, deursoek en van hul selfone en beursies beroof,” het Mashakane gesê. “Een van die slagoffers wou nie deursoek te word nie en het vanself sy beursie en selfoon aan die aanvallers oorhandig. Die aanvallers het daarna die slagoffers se voertuig vir waardevolle items deurgesoek. Terwyl hulle in die voertuig doenig was, het die man wat nie deursoek is nie, ŉ vuurwapen uitgehaal en een van die verdagtes drie keer geskiet. Die verdagte is op die toneel dood.” Die res van die verdagtes het te voet in die rigting van die rivier gevlug. Die polisie ondersoek ŉ saak van gewapende roof en moord. Niemand is nog in verband met die voorval in hegtenis geneem nie.